Acku timetti taqbaylit zik-nni tella am tmettiyin n ddunit meṛṛa, imi tameṭṭut d tin i wumi ttewakssen izarfan, yarna tettwaḥqar aṭas, xas akken teṭṭef di nnif ayen yeǧǧan lqeder-is ɛelay ameḍiq-is di temetti iban-d. Dɣa nekni di tezrawt-agi id-nnega ɣef tlawin n yemjaḥ nesaweḍ ad d-nebder kra n tenqiḍin i yaɛnan tudert-nsent, di tazwara llant d tilawin n yargazen, xedmen yarna lhan yid-sent xedmen fell-asent d warraw-nsent, syen akin s ssebba n lɣerba i ten-yiwin uɣalen jjaḥen ǧǧan-ten-tt, dɣa iṣaḥasen-id di twacult wemkan n temara di lḥif yuran, imi tamsalt n temɛict tesuli-asent aman d asawen uɣalent d timɣarin uqbel lawan amas-nsent yekna di lecɣal, aqaru-nsent yeččur d-ccib si lḥif n ddunit d taxemam ɣef taṛbiya n dderya-nsent d wamek ad d-imeɣuren, dɣa di laḥesab n wacu iɣ-d-nnant d akken tamɛict d ayen iwaɛren aṭas, tlata wagguren n cetwa akk sufela n tezmmurt di laxlawi. Dima akken yebɣu yeɛedda fell-asent lḥif, aṛwant ddel ṣebrent, dɣa ggeran-asen-tid wessan yelhan mi meqrit warraw-nsent, yarna sarament ad d-uɣalen yergazen-nsent ccedda a ttekfu ad tegeri talwit, taqbaylit acḥal teṣber ama: Ɣef wargaz-is iminig tewwi lɣerba ur d-yettas ur dyettceyeɛ, ama ɣef temzi-s iɛeddan truḥ deg uraǧǧu, ama ɣef lḥif d lemarta n ddunit yettɛeddin ɣef uqqeru-s, ama ɣef ayen akk is-d-yiwwin ddel i wessan-is.